b'\n_START_ARTICLE_\nKalle Myllyl\xc3\xa4\n_START_PARAGRAPH_\nKaarle \xe2\x80\x9dKalle\xe2\x80\x9d Myllyl\xc3\xa4 (14. syyskuuta 1844 Kalajoki \xe2\x80\x93 11. hein\xc3\xa4kuuta 1923 Kalajoki) oli suomalainen poliitikko._NEWLINE_Myllyl\xc3\xa4 toimi valtiop\xc3\xa4iv\xc3\xa4miehen\xc3\xa4 Suomen suuriruhtinaskunnan s\xc3\xa4\xc3\xa4tyvaltiop\xc3\xa4ivill\xc3\xa4 1897, 1899 ja 1905\xe2\x80\x931906. H\xc3\xa4n edusti talonpoikaiss\xc3\xa4\xc3\xa4ty\xc3\xa4. H\xc3\xa4n oli my\xc3\xb6s Suomalaisen puolueen kansanedustaja. Oulun l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4 edustanut Myllyl\xc3\xa4 valittiin eduskuntaan kolmissa vaaleissa, eduskuntavaaleissa 1907, joissa h\xc3\xa4n ker\xc3\xa4si eniten \xc3\xa4\xc3\xa4ni\xc3\xa4 vaalipiiriss\xc3\xa4\xc3\xa4n, eduskuntavaaleissa 1908 ja eduskuntavaaleissa 1909. H\xc3\xa4n toimi kansanedustajana toukokuusta 1907 helmikuuhun 1910. Eduskunnan valiokunnista h\xc3\xa4n vaikutti lakivaliokunnassa, pankkivaliokunnassa, sivistysvaliokunnassa ja suuressa valiokunnassa._NEWLINE_Myllyl\xc3\xa4 oli varsinaisilta ammateiltaan maanviljelij\xc3\xa4 ja kunnankirjuri. H\xc3\xa4net valittiin Kalajoen kunnankirjuriksi maaliskuussa 1870 ja h\xc3\xa4n luopui teht\xc3\xa4v\xc3\xa4st\xc3\xa4 52 vuotta my\xc3\xb6hemmin, vuoden 1922 lopulla. H\xc3\xa4n toimi my\xc3\xb6s Kalajoen kunnan rahastonhoitajana vuosina 1870\xe2\x80\x931894 ja 1904\xe2\x80\x931919 sek\xc3\xa4 Kalajoen S\xc3\xa4\xc3\xa4st\xc3\xb6pankin kirjurina vuosina 1887\xe2\x80\x931899._NEWLINE_H\xc3\xa4nen vanhempansa olivat merimies Pekka Heikkil\xc3\xa4-Myllyl\xc3\xa4 ja Maria Naatus. Myllyl\xc3\xa4 oli naimisissa kahdesti. Joulukuussa 1869 h\xc3\xa4n avioitui Anna Hukan kanssa, joka kuoli joulukuussa 1883, ja hein\xc3\xa4kuussa 1884 Stiina Maria T\xc3\xb6rm\xc3\xa4l\xc3\xa4n kanssa, joka kuoli marraskuussa 1914. Kalle Myllyl\xc3\xa4 kuoli hein\xc3\xa4kuussa 1923, 78-vuotiaana.'